
**Vagyok, aki vagyok** 

**Interaktív önismereti kiállítás.**

**www.vagyokakivagyok.hu**

**Időpont:** 2013. október 21 - 26.

**Helyszín:** Partiumi Keresztény Egyetem Díszterme

A kiállítástaz érdeklődők

**a Partiumi Keresztény Egyetem Gyülekezetének**

meghívására láthatják Nagyváradon.

**Ötletgazda:   Püski Dániel és Arany Barbara**

**Református Egyetemi Gyülekezet, Debrecen**

A kiállítás **alapgondolat**a az volt, hogy a középiskolás és egyetemista korosztály előtt álló legnagyobb feladat, hogy *megtalálja önmagát.* Ebben szeretne segítséget nyújtani az összegyűjtött anyag. Ez a korosztály élete és szociális érintkezése egy jelentős részét a közösségi oldalakon, az ott megosztott tartalmakon keresztül éli meg. Ezért a kiállítás is humoros, vagy éppen meg/elgondolkoztató képek, idézetek, *provokatív felvetések* segítségével egy *párbeszédet* szeretne elindítani a kiállítás tartalma, és a “néző” között.

Szándékosan nem kész válaszokat szeretne adni az anyag, hanem inkább (tovább)gondolásra, tudatos életvezetésre indítani a látogatókat. Éppen ezért inkább a pozitív értelmű provokációval szeretnénk élni, és nem egy (elvárt és/vagy elfogadott) állásfoglalást akarunk közzétenni.

*A kiállítás ötletgazdája* Püski Dániel és Arany Barbara egyetemi lelkészek.

Az anyag összeállításában és elkészítésében oroszlánrészt vállaltak a Debreceni Református Egyetemi Gyülekezet diákjai.

A **műfaj**a *interaktív kiállítás*, mert a képek, szövegek gondolkodásra, aktivitásra szeretnék serkenteni a látogatót, hogy aktív résztvevő legyen. Ezenkívül *játék, játékos feladatok* szolgálják a téma személyes elmélyítését.

A kiállítás tulajdonképpen egy 9 önálló útból álló *labirintus*, amit külön-külön, vagy akár egyszerre is bejárható. Az útvonalaknak már az alakja is sokatmondó. Például a gyökerekkel, a személyes örökséggel foglalkozó útnak DNS-spriál alakja van. Minden útvonal a “templomba” érkezik, ahol lehetőség van egy kicsit leülni, átgondolni a látottakat, a felmerült kérdéseket. A kiállításról kilépve van lehetőség a személyes beszélgetésre is.

A kiállítás anyaga **9 témá**t jár körül.

* + **Gyökerek:** Mindenki genetikai és más örökséggel bír. Végig kell gondolnia, hogy ez mennyire határozza meg őt. Miben akar újat kezdeni, és miben folytatja az elődei útját.?
  + **Többszörös identitás/szerepek:** Az egyéniségnek többféle rétege, területe, szerepe van. Hogy lehet megélni úgy a sokféleséget, hogy létrejöjjön egy egész, egy egység?
  + **Csoport identitás**: Mindenki egy közösségben, egy csoportban éli meg, hogy ki is ő. Hogyan hat ránk a közösség? Megerősít, elnyom?
  + **Digitális identitás:**  Milyen viszonyban áll egymással a digitális és a valóságos én? Hogyan hat rád a virtuális világ?
  + **Képem önmagamról:** Nagy kérdés, hogy ki milyen látja önmagát, hogy mások milyennek látják őt, és hogy ez a kettő mennyiben fedi le egymást.
  + **Nemi identitás:** Lényeges, hogy hogyan éljük meg, hogy meg tudjuk-e élni a saját nemünket az élet minden területén, s természetesen a szív alakú úton előkerül a párkapcsolat témája is.
  + **Az identitás határai:** Amikor valaki keresi önmagát, el kell döntenie, hogy hol húzódnak a határai. Mit utasít és mit fogad el.
  + **Az identitás fejlődése:** Szembesülni kell azzal, hogy az énkeresés egy folyamat, ami még nem ér(t) véget. Végig kell gondolni azt, hogy ki hol áll most és milyen irányba tart.
  + **Tökéletesség/tökéletlenség:** A tökéletesség igényénekl és önmagunk tökéletességének feszültségét boncolgatja ez az útvonal.

A projekthez szorosan kapcsolódik **a vagyokakivagyok.hu blog**, valamint a projekt Facebook oldala.

A blogon a témákhoz kapcsolódóan  hetente kétszer jelent meg poszt, amelyet azonnal megosztottunk a Facebookon és más online felületeken is. Célunk, hogy az online felületet kihasználva valós kommunikációt generáljunk a nézők és az olvasók között.

A blog két szerzője, Szikszai Szabolcs, a Pécsi Református Egyetemi Gyülekezet (Premissz) és Dávid István, a Kolozsvári Főiskolás Ifjúsági Keresztyén Egyesület (FIKE) lelkészei.

A kiállítás első alkalommal **2013. július 23-27. között Mezőtúron, a Csillagpont Református Ifjúsági Fesztiválon** mutatkozott be, ahol három nap alatt több mint 900 látogatója volt. A Kárpát-medence szinte minden szegletéből érkezett, zömében 16-30 közötti fiatalok számára segítséget nyújtott, hogy a délelőttönként elhangzott előadások kérdéseit, alapgondolatait tovább mélyítse.

A kiállítás **2013. szeptember 30. - október 4. között** a **Debreceni Egyetem Főépületében** volt megtekinthető (Debrecen, Egyetem tér 2. Díszudvar). Egy hét alatt itt is közel ezren látták.

**A kiállítást azért hoztuk el Nagyváradra**, mert annak jellege, felépítése mindenképpen mondanivalót hordoz a partiumi ifjúság számára is, hiszen ugyanolyan az életük – pár különbségtől eltekintve – mint anyaországi társaiké. Emellett a kárpát-medencei egyetemi gyülekezetekből több helyről többen közreműködtek a kiállítás megvalósulásában, ezzel is jelezve az összetartozást, ha másként nem is, de legalább a református egyetemi gyülekezetek szintjén.

**A nagyváradi alkalmon az elsődleges célközönség a Partiumi Keresztény Egyetemen tanuló egyetemi polgárok**, de **a város magyar tannyelvű középiskoláiban tanulók** is. Éppen ezért, az igazgatónőkkel való egyeztetés után ígéretet kaptunk arra, hogy tanulóikat csoportosan elhozzák megtekinteni a kiállítást. Mindemellett az egyházmegyei gyűlésen történt hirdetés után több lelkész jelezte, elhozza **ifjúsági csoport**ját is erre az alkalomra.

A kiállítás megtekintése ingyenes!

**A tervek szerint idén Nagyvárad után Szegeden**, **2014 tavaszán pedig Pécsett, Kolozsváron és Budapesten** is szeretnénk bemutatni az anyagot.

A kiállítás a Tiszántúli Református Egyházkerület anyagi támogatásával jött létre.

A kiállítás anyaga részben vagy egészben a szerzők írásbeli hozzájárulásával használható fel. Nyitottak vagyunk az új helyszíneken való bemutatkozásra.

www.egyetemigyulekezet.hu

[www.vagyokakivagyok.hu](http://www.vagyokakivagyok.hu)

http://gyulekezet.partium.ro

Püski Dániel Arany Barbara

       egyetemi lelkész            egyetemi lelkész

Ráksi Lajos

egyetemi lelkész

2013. október 16., Debrecen - Nagyvárad